Broenei - Geopende Deure
40. Demokratiese Republiek van die Kongo
Bevolking 445 000
Christelike bevolking 52 000 (11,7%)
2021 Ranglysposisie 39
2020 Ranglysposisie 37
Dit is in Broenei onwettig om Islam vir 'n ander geloof te verlaat – so bekeerdes vanaf Islam wat Jesus volg, ervaar ernstige vervolging vanaf beide plaaslike en nasionale bronne. Bekeerdes kan deur hul families verwerp word, en word deur hul huweliksmaats gedwing om te skei en die familiewoning te verlaat. Getroude bekeerdes na Christenskap vanaf Islam verloor ook toesig oor hul kinders.
Nie-tradisionele Christengemeenskappe kan nie as kerke geregistreer word nie en moet in plaas daarvan meestal as maatskappye, organisasies of familiesentrums geregistreer word. Hulle word gevolglik soos sekulêre besigheidsentiteite behandel en moet jaarliks hul finansiële en operasionele verslae aan die regering voorlê.
Elke vlak van die samelewing in Broenei word deur die voortgesette bekendstelling van Sharia-wette beïnvloed. Die volledige implementering van Sharia-wette in 2019 het tot internasionale kommer gelei oor wat dit vir Broenei kan beteken. Dit is nou al meer as 'n jaar later, maar die implikasies van dié wetgewing vir Christene is steeds ietwat onduidelik – hoewel dit lyk asof dit oor die algemeen nie teen Christene geïmplementeer word nie.
"Gelowiges is nie bereid om risiko's te neem nie. Ouers kies om hul kinders eerder nie na openbare kerkbyeenkomste te stuur nie. Sommige van my vriende het selfs gesê dat hulle nie meer vir hulself 'n plek in die kerk sien nie."
Elora* is 'n gelowige in haar twintigs, wat baie uitdagings ervaar het tydens haar grootwordjare. Ondanks die vervolging, is sy hoopvol oor Broenei se toekoms.
Bid vir Broenei
Die gelowiges in Broenei ervaar baie uitdagings terwyl hulle hul geloof in Christus uitleef. Die land se talle Islamitiese wette onderdruk die kerk al vir dekades, wat dit ondoeltreffend maak vir die vooruitgang van die koninkryk van God. Bid dat God hierdie onderdrukking sal beëindig en Sy Kerk sal vrystel om 'n seën vir hierdie nasie te wees. Bid dat God die Kerk in hierdie land sal versterk te midde van Islam se voortdurende groei.
Dit lyk of hierdie land geslote is vir die Evangelie. Wette is in plek om te verhoed dat enigeen na die mense van Broenei uitreik met die reddingsboodskap. Bid asseblief dat God die deure van dié land sal oopmaak sodat baie mense tot geloof in Christus kan kom, aangesien slegs Hy so 'n wonderwerk kan bewerkstellig.
Bid ook vir die Kerk in Broenei sodat God hulle sal seën en vir Sy koninkryk sal gebruik. Bid vir wysheid vir pastore en kerkleiers, wat maniere moet identifiseer om hul lede aan te moedig om getrou aan Hom te wees, sowel as die sout en lig vir die nasie moet wees.
Wat doen Geopende Deure om Christene in Broenei te help?
Geopende Deure bevorder gebedsondersteuning vir gelowiges in Broenei en vir die plaaslike kerke, terwyl hulle toenemende druk van die regering ervaar.